Document ID: /fineweb-2-swissfilter-quality_10-filterrobots/filtered/01798.jsonl.gz/737

Das isch ds Schwärt vom heilige römische Rych. / Bild: zvg
1722 het Bärn nöii Uszugs-Rödu gmacht. I
dene Rödu isch ygschribe worde, wär im bärnische Militär für was zueständig isch u weli Gmein wie viu Soudate muess
steue. Uf dere Lischte sy aui Soudate u Offizier samt Wohnort notiert worde. Für d Gmeinde Signou, Eggiwiu,
Röthebach, Langnou u Schangnou hani so es Verzeichnis übercho. Die föif Gmeinde hei 221 Soudate müesse liefere. Vo
Froue isch natürlech nüt z läse.
Dr zueständig Houptme isch e Bärner gsy,
dr «Herr Wohledelster Junker Johann Carolus Steiger, Herr zu Rolle im Waadtland». Erstuunlech isch, das är dr einzig
Bärnburger isch uf dere Lischte. D Offizier sy nämlech Ämmitauer gsy. D Steuverträter vom Houptme Steiger sy dr Ueli
Tschanz, dr Chrischte Steiner in dr Ey u dr Niklous Stauffer im Schweissberg gsy.
Dr Venner, auso dä, wo Fahne treit het,
isch e Melchior Röthlisberger vo Langnou gsy. Dä hani scho mau inere Familieforschig gfunge. Är isch dr Bsitzer vom
Guet Längebach bi Louperschwiu gsy. E Hans Siegethaler vom Schlapbach isch dr zwöit Venner gsy u dr Fourier, dr
Samuel Kobel im Leen.
E Niklaus Schänk «zu Oberoutere» u e
Daniel Ramseyer im Netschbüel sy zueständig gsy für d Waffe u vier Wachtmeischter hei für Ornig z sorge gha: dr
Mathys Blaser vo Langnou, dr Peter Wüthrich ufem Chapf, e Ueli Blaser vom Fambach u dr Peter Dummermuth bi
Linde.
O e Fäud-Schärrer isch uf dr Lischte gsy,
das wär hüt e Militärarzt. Hans-Ueli Losenegger het är gheisse. Das isch e Nachkomme gsy vomene Noe Losenegger, wo
aus Bärnburger isch Landschryber gsy z Signou. Dummerwys het dä sech denn ine Buretochter verliebt u drum ds
Burgerrächt vo Bärn verlore u isch dür das Signouer Bürger worde.
E ganz wichtige Poschte isch dä vom
Schwärtträger gsy. Är het d Ufgab gha, ds Regimätsschwärt z trage. Dä Poschte het 1722 dr Daniel Fankhauser vom
Neuenschwand im Eggiwiu gha.
I dr Militärmusig vom Aute Bärn hets
Trummler u Pfyffer gha: d Trummler sy gsy dr Josef Zur Flüh vom Eggiwiu-Schache, dr Ueli Hofer, dr Fritz
Röthlisberger vo Langnou u dr Jakob Stucki im Loo. D Pfyffer: Jörg Schänk im Fuhre u dr Chlous Röthlisberger im
Katzbach. Die meischte Trummler u Pfyffer hei früecher aus Frömdelegionäre Dienscht ta.